b'\n_START_ARTICLE_\nHMS Lively (G40)\n_START_SECTION_\nPalvelus\n_START_PARAGRAPH_\nHMS Lively siirtyi palvelukseen oton j\xc3\xa4lkeen 30. hein\xc3\xa4kuuta 1941 koeajojen p\xc3\xa4\xc3\xa4tt\xc3\xa4mist\xc3\xa4 sek\xc3\xa4 varustamista varten Scapa Flowhun. Alus m\xc3\xa4\xc3\xa4r\xc3\xa4ttiin elokuussa l\xc3\xa4ntisen reitin alaisuuteen Greenockiin suojaamaan Atlantin saattueita._NEWLINE_Alus aloitti 1. elokuuta kouluttautumisen Kotilaivaston mukana Scapa Flowssa, josta se l\xc3\xa4hti 22. elokuuta avustamaan Norjan rannikolla vaurioitunutta Vapaan Ranskan laivaston sukellusvene FNFL Rubista yhdess\xc3\xa4 HMS Lightningin ja risteilij\xc3\xa4 HMS Curacoan kanssa. Sukellusvene saatettiin Dundeehen korjattavaksi, mink\xc3\xa4 j\xc3\xa4lkeen HMS Lively palasi Scapa Flowhun._NEWLINE_Aluksen koulutusjakso p\xc3\xa4\xc3\xa4ttyi 28. elokuuta, mink\xc3\xa4 j\xc3\xa4lkeen se purjehti Greenockiin liitty\xc3\xa4kseen erityissaattajaryhm\xc3\xa4\xc3\xa4n. Alus suojasi 31. elokuuta Clydest\xc3\xa4 saattuetta WS11 risteilij\xc3\xa4 HMS Cairon ja h\xc3\xa4vitt\xc3\xa4jien HMS Cossackin, HMS Highlanderin, HMS Legionin, HMS Winchelsean, Puolan laivaston ORP Garlandin ja ORP Piorunin sek\xc3\xa4 Alankomaiden laivaston Isaac Sweersin kanssa. Alus erkani 4. syyskuuta saattueesta matkaten HMS Legionin kanssa Gibraltarille, jossa se liittyi 4. H\xc3\xa4vitt\xc3\xa4j\xc3\xa4laivueeseen._NEWLINE_HMS Lively, HMS Forester, HMS Lance and HMS Legion suojasivat 8. syyskuuta lentotukialus HMS Ark Royalia ja risteilij\xc3\xa4 HMS Hermionea toimitettaessa lentokonet\xc3\xa4ydennyst\xc3\xa4 Maltalle operaatio Status I:ss\xc3\xa4. Alus palasi seuraavana p\xc3\xa4iv\xc3\xa4n\xc3\xa4 saman osaston mukana Gibraltarille. Alus suojasi 10. syyskuuta HMS Ark Royalia ja taistelulaiva HMS Nelsonia HMS Zulun, HMS Lancen ja HMS Legionin kanssa toimitettaessa lentokonet\xc3\xa4ydennyst\xc3\xa4 Maltalle operaatio Status II:ssa. Alus palasi 14. syyskuuta osaston mukana Gibraltarille._NEWLINE_Alus muodosti 24. syyskuuta HMS Duncanin, HMS Lancen, HMS Legionin, HMS Furyn, Isaac Sweersin, ORP Garlandin ja ORP Piorunin kanssa suojueen, jonka teht\xc3\xa4v\xc3\xa4n\xc3\xa4 oli suojata operaatio Halberdiin koottua Force A:ta. Force A:ssa olivat taistelulaivat HMS Nelson, HMS Rodney ja HMS Prince of Wales sek\xc3\xa4 lentotukialus HMS Ark Royal. Osaston teht\xc3\xa4v\xc3\xa4n\xc3\xa4 oli suojata saattueen GM2 matka Sisilian kapeikon l\xc3\xa4vitse. Alus j\xc3\xa4i 27. syyskuuta osaston mukana Sisilian kapeikon edustalle odottamaan, kun saattue jatkoi Force X:n suojaamana matkaansa Maltalle. Osasto suojasi palaavien Force X:n ja saattueen MG2 paluumatkan Gibraltarille. Seuraavana p\xc3\xa4iv\xc3\xa4n\xc3\xa4 saattue joutui ilmahy\xc3\xb6kk\xc3\xa4ykseen, joka j\xc3\xa4i tuloksettomaksi tehokkaan ilmatorjunnan vuoksi. Osasto joutui Italian laivaston sukellusveneen Aduan hy\xc3\xb6kk\xc3\xa4yksen kohteeksi, jolloin HMS Lively ja HMS Legion upottivat hy\xc3\xb6kk\xc3\xa4\xc3\xa4j\xc3\xa4n syvyyspommein (37\xc2\xb010\xe2\x80\xb2N, 00\xc2\xb056\xe2\x80\xb2E )._NEWLINE_Alus palasi 1. lokakuuta Gibraltarille. Se m\xc3\xa4\xc3\xa4r\xc3\xa4ttiin 12. lokakuuta Maltalle muodostettavaan Force K:hon yhdess\xc3\xa4 risteilij\xc3\xb6iden HMS Auroran ja HMS Penelopen sek\xc3\xa4 h\xc3\xa4vitt\xc3\xa4jien HMS Lancen kanssa h\xc3\xa4iritsem\xc3\xa4\xc3\xa4n Italian ja Pohjois-Afrikan v\xc3\xa4lisi\xc3\xa4 saattueita. Alus l\xc3\xa4hti 19. lokakuuta HMS Lancen kanssa Gibraltarilta Maltalle, jossa osasto aloitti toimintansa 21. lokakuuta._NEWLINE_Alus l\xc3\xa4hti 8. marraskuuta Force K:n mukana merelle h\xc3\xa4irit\xc3\xa4kseen meriliikennett\xc3\xa4. Seuraavana p\xc3\xa4iv\xc3\xa4n\xc3\xa4 osasto kohtasi seitsem\xc3\xa4n rahtialuksen saattueen, jonka suojana olivat h\xc3\xa4vitt\xc3\xa4j\xc3\xa4t Fulmine, Euro, Maestral, Libeccio, Oriano ja Gregale. Saattueen kaukosuojana olivat risteilij\xc3\xa4t Trento ja Trieste sek\xc3\xa4 nelj\xc3\xa4 h\xc3\xa4vitt\xc3\xa4j\xc3\xa4\xc3\xa4. Force K upotti kaikki saattueen rahtialukset sek\xc3\xa4 h\xc3\xa4vitt\xc3\xa4j\xc3\xa4 Fulminen._NEWLINE_Force K l\xc3\xa4hti 23. marraskuuta Maltalta merelle lentokoneen havaittua Tarantosta Benghaziin matkaavan saattueen. Seuraavana p\xc3\xa4iv\xc3\xa4n\xc3\xa4 kohdattiin saksalaiset huoltoalukset Maritza ja Procidas ja niit\xc3\xa4 suojanneet kaksi Italian laivaston torpedovenett\xc3\xa4. Seuranneessa tulitaistelussa molemmat huoltoalukset tuhoutuivat. HMS Lively siirrettiin Maltalle palattuaan telakalle._NEWLINE_Alus l\xc3\xa4hti 30. marraskuuta osaston mukana merelle. Seuraavana p\xc3\xa4iv\xc3\xa4n\xc3\xa4 osasto kohtasi suojaamattoman joukkojenkuljetusalus Adriation, joka upotettiin risteilij\xc3\xb6iden tykkitulella. Osasto kohtasi ilmahy\xc3\xb6kk\xc3\xa4yksess\xc3\xa4 vaurioituneen ja h\xc3\xa4vitt\xc3\xa4j\xc3\xa4 Alvise da Mostan hinaaman tankkilaivan Irido Mantovanin, jotka upotettiin. Osasto palasi 2. joulukuuta Maltalle._NEWLINE_HMS Lively suojasi 5. joulukuuta HMS Breconshire\xc3\xa4 HMS Ajaxin, HMS Neptunen, HMS Kimberleyn ja HMS Kingstonin kanssa Maltalta Kreetan etel\xc3\xa4puolelle, jossa V\xc3\xa4limeren laivaston alukset ottaisivat saattovastuun Aleksandriaan. Seuraavana p\xc3\xa4iv\xc3\xa4n\xc3\xa4 se erkani suojattavastaan palaten Maltalle HMS Ajaxin ja HMS Neptunen kanssa._NEWLINE_Alus l\xc3\xa4hti 16. joulukuuta merelle HMS Auroran, HMS Penelopen, HMS Lancen, HMS Legionin, HMS Maorin, HMS Sikhin ja Isaac Sweerin kanssa vastaanottamaan Aleksandriasta Maltalle lentokerosiinia toimittavaa HMS Breconshire\xc3\xa4 (operaatio MF1). Osasto joutui Italian laivaston saattuetta M42 suojanneen osaston uhkaamaksi, mutta se kohtasi HMS Breconshiren sovitusti. Alus kuului italialaista saattuetta vastaan hy\xc3\xb6k\xc3\xa4nneeseen osastoon (Sirten lahden ensimm\xc3\xa4inen taistelu), mutta taistelu p\xc3\xa4\xc3\xa4ttyi ratkaisemattomana italialaisten vet\xc3\xa4ytyess\xc3\xa4. Hy\xc3\xb6kk\xc3\xa4ysosasto palasi p\xc3\xa4\xc3\xa4osastoon, jonka mukana alus palasi seuraavana p\xc3\xa4iv\xc3\xa4n\xc3\xa4 Maltalle._NEWLINE_HMS Lively l\xc3\xa4hti voimakkaan laivasto-osaston mukana viel\xc3\xa4 samana p\xc3\xa4iv\xc3\xa4n\xc3\xa4 uudelleen merelle kohdatakseen Italian laivaston saattueen M42 Tripolin l\xc3\xa4hist\xc3\xb6ll\xc3\xa4. Alus v\xc3\xa4lttyi 19. joulukuuta tuholta iskuosaston joutuessa italialaisten rakentamaan miinakentt\xc3\xa4\xc3\xa4n Tripolin edustalla. Alus palasi seuraavana p\xc3\xa4iv\xc3\xa4n\xc3\xa4 Maltalle Force K:n rippeiden mukana.\n_START_SECTION_\n1942\n_START_PARAGRAPH_\nHMS Lively, HMS Lance, HMS Jaguar ja HMS Havock muodostivat 6. tammikuuta 1942 Force C:n, jonka teht\xc3\xa4v\xc3\xa4n\xc3\xa4 oli saattaa HMS Breconshire Maltalta. Kohdattuaan Force B:n, joka suojasi huoltoalus HMS Glengylen Aleksandriasta Maltalle, alus palasi 8. tammikuuta Maltalle Force C:n mukana (operaatio MF2). Alus l\xc3\xa4hti 17. tammikuuta h\xc3\xa4vitt\xc3\xa4j\xc3\xa4osaston kanssa Maltalta kohdatakseen Aleksandriasta saapuvan saattueen MW8 (operaatio MF3). Seuraavana p\xc3\xa4iv\xc3\xa4n\xc3\xa4 osastot kohtasivat toisensa, mink\xc3\xa4 j\xc3\xa4lkeen Maltalta saapunut osasto suojasi saattueen m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4. Alus saapui 19. tammikuuta saattueen mukana Maltalle._NEWLINE_HMS Penelope, HMS Lively, HMS Lance, HMS Legion, HMS Maori ja HMS Zulu l\xc3\xa4htiv\xc3\xa4t 25. tammikuuta merelle Force K:na suojaten HMS Glengylen ja SS Rowallan Castlen muodostamaa saattuetta ME9 alkumatkan Aleksandriaan (operaatio MF4). Saattue kohtasi seuraavana p\xc3\xa4iv\xc3\xa4n\xc3\xa4 Aleksandriasta saapuneen Force B:n, joka suojasi HMS Breconshire\xc3\xa4. Suojausosastot vaihtoivat suojattavia ja palasivat l\xc3\xa4ht\xc3\xb6paikkoihinsa. Alus saapui 27. tammikuuta saattueen mukana Maltalle._NEWLINE_Alus suojasi 13. helmikuuta saattueen ME10 HMS Penelopen, HMS Decoyn, HMS Sikhin, HMS Fortunen, HMS Legionin ja HMS Zulun kanssa kohtaamispaikalle, jossa Aleksandriasta saattuetta MW9 suojannut Force B kohdattaisiin (operaatio MF5). Seuraavana p\xc3\xa4iv\xc3\xa4n\xc3\xa4 saattueiden vaihdon j\xc3\xa4lkeen alus aloitti paluumatkan Maltalle, mutta saattue tuhoutui ilmahy\xc3\xb6kk\xc3\xa4yksiss\xc3\xa4. HMS Lively siirrettiin 15. helmikuuta Force B:hen HMS Sikhin ja HMS Zulun kanssa, mink\xc3\xa4 j\xc3\xa4lkeen alukset matkasivat Aleksandriaan._NEWLINE_Alus suojasi 9. maaliskuuta HMS Didoa, HMS Euryalusta ja HMS Naiadia HMS Hastyn, HMS Heron, HMS Kelvinin, HMS Kiplingin, HMS Jervisin, HMS Sikhin ja HMS Zulun kanssa etsitt\xc3\xa4ess\xc3\xa4 torpedon vaurioittamaa Italian laivaston risteilij\xc3\xa4\xc3\xa4. Osasto joutui ilmahy\xc3\xb6kk\xc3\xa4ykseen, mutta ei k\xc3\xa4rsinyt vaurioita. Alus osallistui 11. maaliskuuta Mersa Matruhin edustalla torpedoidun risteilij\xc3\xa4 HMS Naiadin miehist\xc3\xb6n pelastamiseen. Pelastuneiden 533 hengen joukossa oli risteilij\xc3\xa4viirik\xc3\xb6n komentaja amiraali Vian._NEWLINE_Alus suojasi 20. maaliskuuta Maltalle matkannutta saattuetta MW10 (operaatio MG1). Seuraavana p\xc3\xa4iv\xc3\xa4n\xc3\xa4 saattue joutui ilmahy\xc3\xb6kk\xc3\xa4ykseen, joka kuitenkin kyettiin torjumaan. Saattue joutui 22. maaliskuuta uudelleen ilmahy\xc3\xb6kk\xc3\xa4ykseen. HMS Lively, HMS Sikh, HMS Hero ja HMS Havock erkanivat saattueesta vastaanottaakseen Italian laivaston osaston, jonka kanssa k\xc3\xa4ytiin toinen Sirten lahden taistelu. H\xc3\xa4vitt\xc3\xa4j\xc3\xa4t hy\xc3\xb6kk\xc3\xa4siv\xc3\xa4t taistelulaivoja vastaan torpedoin ja k\xc3\xa4rsiv\xc3\xa4t samalla tykist\xc3\xb6tulessa sirpalevaurioita. Italialaiset vet\xc3\xa4ytyiv\xc3\xa4t pime\xc3\xa4n laskeutuessa, mink\xc3\xa4 j\xc3\xa4lkeen h\xc3\xa4vitt\xc3\xa4j\xc3\xa4t palasivat saattueen luokse._NEWLINE_Osasto joutui 23. maaliskuuta ilmahy\xc3\xb6kk\xc3\xa4ykseen, jolloin HMS Lively k\xc3\xa4rsi vaurioita menett\xc3\xa4m\xc3\xa4tt\xc3\xa4 liikuntakyky\xc3\xa4\xc3\xa4n. Alus matkasi Tobrukiin tilap\xc3\xa4iskorjauksia varten. Alus matkasi huhtikuussa Tobrukista Aleksandriaan, jossa se palasi laivueeseensa korjausten j\xc3\xa4lkeen._NEWLINE_HMS Lively, HMS Jervis, HMS Jackal ja HMS Kipling kohtasivat 10. toukokuuta Benghaziin matkalla olleen italialaisen saattueen Kreetan ja Pohjois-Afrikan v\xc3\xa4lill\xc3\xa4. Osasto joutui seuraavana p\xc3\xa4iv\xc3\xa4n\xc3\xa4 sy\xc3\xb6ksypommittajien maaliksi, jolloin alus upposi vieden mukanaan 77 miehist\xc3\xb6nj\xc3\xa4sent\xc3\xa4.'